Doopsake | Adoons boer vorentoe
Posted on November 22, 2009 by Adoonsie
Ek moet gou vir julle 'n Sondag storie vertel voor ek gaan slaap .
Vriend Stefaans is 'n dominee hier by ons in die gemeente. Dalk moet ek sê 'n leerling dominee. Dis amper soos 'n man wat 'n leerling lisensie het vir motorkar ry . Terwyl hy leer om 'n predikant te wees werk hy ook as 'n predikant in die gemeente , en dan na so paar jaar se leerdery tesame met die praktiese dinge wat hy nou so in die gemeente leer , dan glo die kerk hy is nou geleerd genoeg om 'n dominee te wees en dan maak hulle van hom 'n volle dominee. Deel van Stefaans se pligte vir die jaar wat hy hier in ons gemeente gewerk het was om oorsig te hê as die predikant vir een van die kleurling gemeentes hier in die dorp.
As deel van sy pligte moet Stefaans toe ook nou die dag 'n doop diens hou. Nou klink dit vir my die klomp kleurlinge is 'n vrugbare lot want vir die betrokke Sondag staan daar toe 'n volle 27 moeders met babas om gedoop te word. Dit klink ook vir my die klomp doen dinge effens anders , want saam met net drie van die moeders staan daar vaders voor die kansel. Die res van die jong dames staan en doop alleen.
Nou ja , om 27 kleintjies te doop neem nou maar 'n rukkie en die outjies wat laaste in die ry is begin toe ook al goed kriewelrig raak tydens die verigtinge. So is dit dan dopeling nommer 26 se beurt om gedoop te word , en Stefaans neem die knaap oor by sy ma en hou hom vas terwyl hy deur die nodige woorde en dinge gaan. Die knapie was duidelik verveeld en hier van borshoogte af staar hy vir Stefaans stip aan terwyl hy met sy klein handie 'n vuis maak en sy wysvingertjie reguit maak.
Die volgende oomblik , in die middel van 'n heel ernstige deel van Stefaans se dopery , druk die knapie daai reguit vingertjie in Stefaans se neus op. Al wat keer dat hy nie daai vingertjie verder in Stefaans se neus kan opkry nie is die feit dat sy vuis teen Stefaans se neusvleuels vasteek.
En soos wat Stefaans self sê. Hy het daai een glad nie sien kom nie, want dopeling nommer 25 het so tydens sy doop Stefaans se bril afgehaal en was rustig besig om daarmee te speel op ma se heup.